Document ID: 32003D0334

Απόφαση της Επιτροπής
της 13ης Μαΐου 2003
για μεταβατικά μέτρα σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου όσον αφορά τα υλικά που συλλέγονται κατά την επεξεργασία λυμάτων
[κοινοποιηθείσα υπό τον αριθμό Ε(2003) 1467]
(Τα κείμενα στην ισπανική, δανική, γερμανική, αγγλική, γαλλική, ιταλική, φινλανδική, πορτογαλική και σουηδική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2003/334/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο(1), όπως τροποποιήθηκε από τον κανονισμό (ΕΚ) αριθ. 808/2003 της Επιτροπής(2), και ιδίως το άρθρο 32 παράγραφος 1,
Εκτιμώντας τα ακόλουθα:
(1) Στον κανονισμό (EΚ) αριθ. 1774/2002 προβλέπεται η πλήρης αναθεώρηση των κοινοτικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο, συμπεριλαμβανομένης και της εισαγωγής ορισμένων αυστηρών απαιτήσεων. Επιπλέον, προβλέπεται ότι μπορούν να εγκριθούν κατάλληλα μεταβατικά μέτρα.
(2) Ο κανονισμός (ΕΚ) αριθ. 1774/2002 προβλέπει πρόσθετες απαιτήσεις όσον αφορά την επεξεργασία λυμάτων από εγκαταστάσεις που χειρίζονται υλικά των κατηγοριών 1 και 2.
(3) Λόγω του αυστηρού χαρακτήρα αυτών των απαιτήσεων είναι αναγκαίο να προβλεφθούν μεταβατικά μέτρα για τη Δανία, την Ισπανία, τη Γαλλία, την Ιρλανδία, την Ιταλία, την Αυστρία, τη Φινλανδία, την Πορτογαλία και τη Σουηδία ώστε να δοθεί αρκετός χρόνος στη βιομηχανία για να προσαρμοστεί.
(4) Συνεπώς, ως προσωρινό μέτρο πρέπει να εγκριθεί παρέκκλιση στη Δανία, στην Ισπανία, στη Γαλλία, στην Ιρλανδία, στην Ιταλία, στην Αυστρία, στη Φινλανδία, στην Πορτογαλία και στη Σουηδία έως τις 31 Δεκεμβρίου 2003 έτσι ώστε να είναι σε θέση να επιτρέψουν στις επιχειρήσεις να συνεχίσουν να εφαρμόζουν τους εθνικούς κανόνες για τη συλλογή υλικών κατά την επεξεργασία λυμάτων.
(5) Επιπλέον, περαιτέρω παρέκκλιση πρέπει να χορηγηθεί στη Δανία έως την 1η Μαΐου 2005 ώστε να γίνει δυνατή η επεξεργασία των υλικών, που συλλέγονται από αυτά τα λύματα, σύμφωνα με τους όρους που προβλέπονται στον κανονισμό (ΕΚ) αριθ. 1774/2002 για την κόπρο και άλλα ανάλογα υλικά.
(6) Προκειμένου να μην τίθεται σε κίνδυνο η υγεία των ζώων και η δημόσια υγεία η Δανία, η Ισπανία, η Γαλλία, η Ιρλανδία, η Ιταλία, η Αυστρία, η Φινλανδία, η Πορτογαλία και η Σουηδία πρέπει να διατηρούν κατάλληλα συστήματα ελέγχου κατά την περίοδο των μεταβατικών μέτρων.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Παρέκκλιση όσον αφορά τα υλικά που συλλέγονται κατά την επεξεργασία λυμάτων
1. Σύμφωνα με το άρθρο 32 παράγραφος 1 του κανονισμού (ΕΚ) αριθ. 1774/2002 και κατά παρέκκλιση από το κεφάλαιο IX του παραρτήματος ΙΙ του κανονισμού αυτού, η Δανία, η Ισπανία, η Γαλλία, η Ιταλία, η Αυστρία, η Φινλανδία, η Πορτογαλία και η Σουηδία μπορούν να συνεχίσουν να χορηγούν επιμέρους εγκρίσεις έως τις 31 Δεκεμβρίου 2003 το αργότερο σε υπεύθυνους λειτουργίας μονάδων επεξεργασίας, χώρων και σφαγείων που αναφέρονται στο άρθρο 4 παράγραφος 1 στοιχείο δ) και στο άρθρο 5 παράγραφος 1 στοιχείο β) του κανονισμού (ΕΚ) αριθ. 1774/2002, σύμφωνα με τους εθνικούς κανόνες, για την εφαρμογή των κανόνων αυτών κατά τη συλλογή λυμάτων, με την προϋπόθεση ότι:
α) όλα τα ζωικά υλικά που κατακρατούνται στα τρέχοντα συστήματα από αυτές τις μονάδες επεξεργασίας, τους χώρους και τα σφαγεία συλλέγονται και μεταφέρονται και η τελική τους διάθεση γίνεται ως υλικό της κατηγορίας 1 ή 2, αντιστοίχως, σύμφωνα με τον κανονισμό (ΕΚ) αριθ. 1774/2002·
β) οι εθνικοί κανόνες εφαρμόζονται μόνον για τους χώρους και τις εγκαταστάσεις που εφήρμοζαν τους κανόνες αυτούς την 1η Νοεμβρίου 2002.
2. Εκτός από την παρέκκλιση που προβλέπεται στην παράγραφο 1 και σύμφωνα με το άρθρο 32 παράγραφος 1 του κανονισμού (ΕΚ) αριθ. 1774/2002 και κατά παρέκκλιση προς το στοιχείο γ) του άρθρου 5 παράγραφος 2 του κανονισμού αυτού, η Δανία μπορεί να εγκρίνει έως την 1η Μαΐου 2005 το αργότερο, τη μεταποίηση σε μονάδες παραγωγής βιοαερίου υλικών που συλλέγονται από λύματα στους χώρους που αναφέρονται στο άρθρο 5 παράγραφος 1 στοιχείο β) του κανονισμού αυτού, χωρίς να προηγηθεί βρασμός υπό πίεση, με την προϋπόθεση ότι το κράτος μέλος αυτό έχει εκτιμήσει πως ο κίνδυνος είναι αμελητέος.
Άρθρο 2
Μέτρα ελέγχου
Η αρμόδια αρχή λαμβάνει τα αναγκαία μέτρα για τον έλεγχο της συμμόρφωσης των εγκεκριμένων υπεύθυνων λειτουργίας χώρων και εγκαταστάσεων με τους όρους του άρθρου 1.
Άρθρο 3
Ανάκληση εγκρίσεων και τελική διάθεση υλικού μη συμμορφούμενου με την παρούσα απόφαση
1. Επιμέρους εγκρίσεις που χορηγήθηκαν από την αρμόδια αρχή για τα υλικά που συλλέγονται κατά την επεξεργασία λυμάτων ανακαλούνται αμέσως και μονίμως για κάθε επιχείρηση, χώρο ή εγκατάσταση εάν δεν πληρούνται πλέον οι όροι της παρούσας απόφασης.
2. Η αρμόδια αρχή ανακαλεί τυχόν εγκρίσεις που χορηγήθηκαν σύμφωνα με το άρθρο 1 παράγραφος 1 έως τις 31 Δεκεμβρίου 2003 το αργότερο και τυχόν εγκρίσεις που χορηγήθηκαν σύμφωνα με το άρθρο 1 παράγραφος 2 έως την 1η Μαΐου 2005 το αργότερο.
Η αρμόδια αρχή δεν χορηγεί τελική έγκριση σύμφωνα με τον κανονισμό (EΚ) αριθ. 1774/2002 εκτός και αν διαπιστώσει με βάση τους ελέγχους της ότι οι χώροι και οι εγκαταστάσεις που αναφέρονται στο άρθρο 1 ανταποκρίνονται σε όλες τις απαιτήσεις του εν λόγω κανονισμού.
3. Η τελική διάθεση τυχόν υλικών που δεν συμμορφώνονται με τις απαιτήσεις της παρούσας απόφασης γίνεται σύμφωνα με τις οδηγίες της αρμόδιας αρχής.
Άρθρο 4
Συμμόρφωση των ενδιαφερομένων κρατών μελών με την παρούσα απόφαση
Η Δανία, η Ισπανία, η Γαλλία, η Ιρλανδία, η Ιταλία, η Αυστρία, η Φινλανδία, η Πορτογαλία και η Σουηδία λαμβάνουν αμέσως τα αναγκαία μέτρα για τη συμμόρφωση με την παρούσα απόφαση και τα δημοσιεύουν. Ενημερώνουν αμέσως την Επιτροπή σχετικά.
Άρθρο 5
Εφαρμογή
Η παρούσα απόφαση εφαρμόζεται από την 1η Μαΐου 2003 έως τις 30 Απριλίου 2005.
Ωστόσο, οι διατάξεις του άρθρου 1 παράγραφος 1 εφαρμόζονται έως τις 31 Δεκεμβρίου 2003 και οι διατάξεις του άρθρου 1 παράγραφος 2 εφαρμόζονται έως τις 30 Απριλίου 2005.
Άρθρο 6
Αποδέκτες
Η παρούσα απόφαση απευθύνεται στο Βασίλειο της Δανίας, στο Βασίλειο της Ισπανίας, στη Γαλλική Δημοκρατία, στην Ιρλανδία, στην Ιταλική Δημοκρατία, στη Δημοκρατία της Αυστρίας, στη Δημοκρατία της Φινλανδίας, στην Πορτογαλική Δημοκρατία και στο Βασίλειο της Σουηδίας.
Βρυξέλλες, 13 Μαΐου 2003.

Labels: 0
1
17
20